钦定古今图书集成/明伦汇编/氏族典/第345卷 > 周惠达
## 钦定古今图书集成/明伦汇编/氏族典/第345卷 > 周惠达

按《周书周惠达传》：“惠达字怀文，章武文安人也。父信，
少仕州郡，以廉能称。惠达幼有志操，好读书，美容貌，
见者莫不重之。魏齐王萧宝夤为瀛州刺史，召惠达
在阁中，甚礼之。及宝夤还朝，惠达随入洛阳。孝昌初，
宝夤反，既败，人悉逃散，惟惠达等数人从之。贺拔岳
获宝夤送洛，留惠达为府祭酒。岳为侯莫陈悦所害”，
惠达遁入汉阳。悦平，归太祖，用为府司马，封文安县
子。太祖出镇华州，留惠达知后事。于时既承丧乱，庶
事多阙，惠达营造戎仗，储积食粮，简阅士马，以济军
国之务，时甚赖焉。为安东将军，拜太子少傅，进爵为
伯。寻除中书令，进爵为公。四年，拜吏部尚书。自关右
草创，礼乐缺然，惠达与礼官损益旧章。至是，仪轨稍
备。寻拜仪同三司。十年薨。子题嗣。